Paul Kruger-standbeeld loop onder vandale deur; veiligheid opgeskerpFoto: Twitter Blessing Manale, die burgemeester se woordvoerder, het aan Maroela Media gesê veiligheid by verskeie erfenisterreine in die stad is opgeskerp na die voorval. “Niemand het al verantwoordelikheid aanvaar nie, dus weet ons in hierdie stadium nie of dit ŉ opportunistiese daad was en of dit verband hou met die ANC-jeugliga se beroep verlede week dat die standbeeld verwyder moet word nie,” het hy gesê. Manale het gesê Sondagaand se voorval is op kringtelevisie vasgelê. Hy het egter gesê van die kameras op die plein is buite werking weens konstruksie wat daar plaasvind. “Ons is besig om die kwaliteit van die opnames na te gaan. Van die huurders op die plein het intussen ook beeldmateriaal van hul kringtelevisiekameras aan die polisie beskikbaar gestel.” Volgens Manale is veiligheidsmaatreëls by die Nelson Mandela-standbeeld by die Uniegebou, Vryheidpark, die Voortrekkermonument en die stadsaal opgeskerp. Dit behels onder meer 24-uur kringtelevisiekameras, die ontplooiing van metropolisiebeamptes, ‘n toename in patrollies en bykomende intelligensie-insameling. Die vandalisering van Paul Kruger se standbeeld kom nadat die EFF in Pretoria vroeër gesê het hy sal standbeelde van alle “apartheidsikone” in die stad vernietig, insluitend die Kruger-standbeeld. Dit volg ook na ŉ oorloggedenkstandbeeld op Markplein in Uitenhage aan die brand gesteek is.